လွၵ်းလၢႆးလုၵ်ႉၽိုၼ်ႉ Dr. ဢႅမ်ႇပဵတ်ႇၵႃႇ

ၽူႈၶႅၼ်ႇတႅမ်ႈမၢႆမီႈမိူင်းဢိၼ်ႇတိယ Dr. ဢႅမ်ႇပဵတ်ႇၵႃႇလၢတ်ႈဝႃႈ ''ၼႂ်းမိူင်းဢိၼ်ႇတိယႁဝ်းၶႃႈၼႆႉ ဢမ်ႇမီးလွင်ႈၽွမ်ႉႁူမ်ႈၵၼ် ၵုမ်ႇၸႅၵ်ႇၸၼ်ႉထၢၼ်ႈၵူၼ်းမီး ၵူၼ်းၽၢၼ် ၵုမ်ႇၸႅၵ်ႇၸၼ်ႉထၢၼ်ႈၵူၼ်းမီးပၺ်ႇၺႃႇ ဢမ်ႇမီးပၺ်ႇၺႃႇ​​သေ ၵူၼ်းမိူင်းဢိၼ်ႇတိယႁဝ်းသမ်ႉၵႂႃႇယွၼ်း လွင်ႈသုၼ်ႇလႆႈၽဵင်ႇပဵင်းၵၼ် လွင်ႈလွတ်ႈတႂ်ႈဢင်းၵိတ်းယူႇၼၼ်ႉ ၽႂ်သမ်ႉ​​တေမီးလွင်ႈၼပ်ႉယမ်လႄႈ ပၼ်လွင်ႈလွတ်ႈလႅဝ်းတႂ်ႈၶုၼ်ဢင်းၵိတ်း ယွၼ်ႉႁဝ်းၶႃႈ ဢမ်ႇမီးလွင်ႈၽွမ်ႉႁူမ်ႈၵၼ်လႄႈ ၼိုင်ႈၶႅၼ်းထၢင်ႇႁၢင်ႈဢင်းၵိတ်း​​ပေႉၵိၼ်ႁဝ်းယူႇယဝ်ႉ။

Dr. ဢႅမ်ႇပဵတ်ႇၵႃႇၼႆႉ ယွၼ်ႉပိူဝ်ႈမၼ်းၸဝ်ႈႁၼ်ထိုင်ဝႃႈ ''လွင်ႈၽွမ်ႉႁူမ်ႈၼႆႉ လမ်ႇလွင်ႈတႃႇၸိူဝ်ႉၸၢတ်ႈတႄႉတႄႉ၊ လွင်ႈၽွမ်ႉႁူမ်ႈၼႆႉ လမ်ႇလွင်ႈတႃႇဝၢၼ်ႈမိူင်းတႄႉတႄႉ၊ လွင်ႈၽွမ်ႉႁူမ်ႈၼႆႉ ပဵၼ်ၶိူင်ႈလၢၵ်ႈၼၢၵ်ႈဢၼ်ၽူႈၶဵၼ်ၵူဝ်းႁဝ်း''ၼႆႉယူႇ။ Dr. ဢႅမ်ႇပႅတ်ႇၵႃႇႁၼ်ထိုင်ဝႃႈ ​​ပေႃးၶႂ်ႈႁႂ်ႈဝၢၼ်ႈမိူင်းလွတ်ႈလႅဝ်းၸိုင် ဢွၼ်တၢင်းသုတ်းလူဝ်ႇသၢင်ႈလွင်ႈၽွမ်ႉၼႂ်းၸိူဝ်ႉၸၢတ်ႈ လူဝ်ႇပူၵ်းပွင်ပၼ်ပၢႆးပၺ်ႇၺႃႇၵူၼ်းမိူင်း ႁႂ်ႈပွင်ႇၸႂ်ၼိူဝ်ၵၢၼ်ၽွမ်ႉႁူမ်ႈၸိူဝ်ႉၸၢတ်ႈၼႆယူႇ။

မၼ်းၸဝ်ႈႁၼ်ဝႃႈ ​​ပေႃးဢမ်ႇမီးလွင်ႈၽွမ်ႉႁူမ်ႈၸိုင် လႆႈလွတ်ႈလႅဝ်းမႃး​​ၵေႃႈ လွင်ႈလွတ်ႈလႅဝ်းၼၼ်ႉ ၵူၼ်းမိူင်းႁဝ်းၶႃႈ​​တေဢမ်ႇလႆႈၸၢမ်ႇ ၸိူဝ်းၶိူဝ်းၵူၼ်းၽၢၼ် ၵူၼ်းၸၼ်ႉတႅမ်ႇ​​ၵေႃႈ ​​တေလႆႈၶၢမ်ႇၶိုဝ်းၸၼ်ႉသုင် ၵူၼ်းမီးၶဝ် ၶီႇၼဵၵ်းတဵၵ်းတဵင်ပဵၼ်ၶႃႈလဵပ်းၶဝ်ႈထႅင်ႈယူႇ လႆႈလွတ်ႈလႅဝ်းမႃး​​ၵေႃႈ ဢမ်ႇပႆႇၵိုင်ႇ။

ယွၼ်ႉပိူဝ်ႈ Dr. ဢႅမ်ႇပဵတ်ႇၵႃႇႁၼ်ဝႆႉ သဵၼ်ႈတၢင်းတႃႇၽွမ်ႉႁူမ်လႄႈ ၼႂ်းၽဝပၢၼ်လုၵ်ႉၽိုၼ်းမၼ်းၸဝ်ႈၼႆႉ ဢွၼ်တၢင်းသုတ်းမၼ်းသၢင်ႈလွင်ႈၽွမ်ႉႁူမ်း ၼႂ်းၶိူဝ်းၵူၼ်းၽၢၼ်ႇ သၢင်ႈလွင်ႈၽွမ်ႉႁူမ်ႈၵူၼ်းၸိူဝ်းႁၢမ်းသုၼ်ႇလႆႈသုၼ်ႇပဵၼ် ဢမ်ႇလႆႈၶၢမ်ႇၸႅၵ်ႇၸၼ်ႉထၢၼ်ႈ၊ တူၵ်ႉသူၼ်းႁႂ်ႈၶိူဝ်းၵူၼ်းၽၢၼ် ဢွၼ်ၵၼ်သွၼ်ပၺ်ႇၺႃႇတၢင်း​​မေႃ တႃႇ​​မေႃပိုင်ႈဢိင်တူဝ်ၸဝ်ႈၵဝ်ႇ၊ တူၵ်းသူၼ်းႁႂ်ႈၶိူဝ်းၸၼ်ႉသုင် လႄႈ ၶိူဝ်းၸၼ်ႉတႅမ်ႈမီးလွင်ႈႁူမ်ႈၵၼ် ယႃႇ​​ပေလႆႈၸႅၵ်ႇၸၼ်ႉထၢၼ်ႈၵၼ်ယူႇ။

Dr. ဢႅမ်ႇပဵတ်ႇၵႃႇၼႆႉ ပဵၼ်ၶူးသွၼ်ႁူင်းႁဵၼ်း လႄႈ ၸၼ်ႉၸွမ်​​ၵေႃႉၼိုင်ႈ၊ ပဵၼ်ၽူႈလူင်ႉလႅၼ်ႇၽၢႆႇမၢႆမီႈ​​ၵေႃႉၼိုင်ႈ၊ လႆႈၸုမ်ႈၶူးလူင် (ပႃႇရၵူႇ Ph.D) ၽၢႆႇပၢႆးမၢၵ်ႈမီး လႄႈ ၵၢၼ်မိူင်း​​ၵေႃႉၼိုင်ႈ ယွၼ်ႉပိူဝ်ႈမၼ်းၸဝ်ႈလူင်ႉၵၢၼ်မိူင်း​​ၵေႃႉၼိုင်ႈ​​သေ မၼ်းၸဝ်ႈၶတ်းၸႂ်ၶဝ်ႈႁဵတ်းပဵၼ်တႅၼ်းၽွင်းသၽႃးမႃး။ ႁွတ်ႈထိုင်ၼႂ်းသၽႃး ပႃႇလီႇမၢၼ်ႇယဝ်ႉ မၼ်းၸဝ်ႈၶတ်းၸႂ်လွင်ႈၽွမ်ႉႁူမ်ႈၸိူဝ်ႉၸၢတ်ႈ ယွၼ်ႉပိူဝ်ႈလူင်ႉလႅၼ်ႇၽၢႆမၢႆမီႈလႄႈ မၼ်းၸဝ်ႈလႆႈပဵၼ်ၽူႈဢွၼ်ႁူဝ်ၶဵၼ်ႇတႅမ်ႈမၢႆမီႈၸိုင်ႈမိူင်းဢိၼ်ႇတိယ​​သေ ​​တေႃႇသူႈၵၢၼ်လုၵ်ႉၽိုၼ်ႉမႃး ​​တေႃႇထိုင်မိူင်းဢိၼ်ႇတိယ လွတ်ႈလႅဝ်းမႃးယူႇယဝ်ႉ။

Dr. ဢႅမ်ႇပဵတ်ႇၵႃႇၼႆႉ မိူဝ်ႈတႄႇပဵၼ်ၵူၼ်းၼပ်ႉယမ် ၽႃႇသႃႇႁိၼ်ႇတူႇ​​ၵေႃႉၼိုင်ႈ ၼႂ်းၽႃႇသႃႇႁိၼ်ႇတူႇၼၼ်ႉ ယွၼ်ႉပိူဝ်ႈၵိူတ်ႇမႃးၼႂ်းၶိူဝ်းၵူၼ်းၸၼ်ႉတႅမ်ႇ ၶိူဝ်းၵူၼ်းၽၢၼ် ဢတိသုတ်ႉတ​​ၵေႃႉၼိုင်ႈ ၸင်ႇလႆႈၶၢမ်ႇၶိူဝ်းၵူၼ်းၸၼ်ႉသုင်ၶဝ် ၶီႇၼဵၵ်းတဵင် ၸႅၵ်ႇၸၼ်ႉထၢၼ်ႈ ႁၢမ်းသုၼ်ႇလႆႈသုၼ်ႇပဵၼ်မႃးတင်းၼမ်ႉ ယွၼ်ႉပိူဝ်ႈလႆႈၸႅၵ်ႇ​​ၽေၸၼ်ႉထၢၼ်ႈၵူၼ်း လႄႈ ႁၢမ်းသုၼ်ႇလႆႈသုၼ်ႇပဵၼ် မၼ်းၸဝ်ႈၸင်ႇၶတ်းၸႂ်သွၼ်ပၺ်ႇၺႃႇ ႁႃလွင်ႈၽွမ်ႉႁူမ်ႈၸိူဝ်ႉၸၢတ်ႈ တိုၵ်းဢဝ်သုၼ်ႇလႆႈၽဵင်းပဵင်းမႃးယူႇ။

ၵမ်းလိုၼ်းသုတ်း Dr. ဢႅမ်ႇပဵတ်ႇၵႃႇၼႆႉ လုၵ်ႉတီႈၽႃႇသႃႇႁိၼ်ႇတူႇဢၼ်ၸႅၵ်ႇၸၼ်ႉထၢၼ်ႈၶိူဝ်းၵူၼ်း​​သေ ၶၢႆႉၶဝ်ႈမႃးယုမ်ႇယမ် ပုတ်ႉထၽႃႇသႃႇယူႇယဝ်ႉ။ ဝၼ်းဢၼ် Dr. ဢႅမ်ႇပဵတ်ႇၵႃႇ ၶဝ်ႈမႃးပဵၼ်ပုတ်ႉထၽႃႇသႃႇၼၼ်ႉ ၵူၼ်းမိူင်းဢိၼ်ႇတိယ ၶိူဝ်းၵူၼ်းၸၼ်ႉတႅမ်ႇ ဢတိသုတ်ႉတၶဝ်​​ၵေႃႈ ၵူၼ်းႁႃႈသႅၼ် (5 -သႅၼ်) ၶဝ်ႈမႃးပဵၼ်ပုတ်ႉထၽႃႇသႃႇၸွမ်းမၼ်းၸဝ်ႈဝၼ်းလဵဝ်ယူႇယဝ်ႉ။ ဝၼ်းဢၼ် Dr. ဢႅမ်ႇပဵတ်ႇၵႃႇ ၶဝ်ႈမႃးပဵၼ်ပုတ်ႉထၽႃႇသႃႇၼၼ်ႉ ​​တေလႆႈဝႃႈ သႃႇသၼႃႇပုတ်ႉထၸဝ်ႈ ၶိုၼ်းႁိူဝ်ႈႁိူင်းမႃးၼႂ်းမိူင်းဢိၼ်ႇတိယ ပၢၼ်ႁူဝ်ပၢၵ်ႇသၢဝ်းၼႆႉယူႇယဝ်ႉ။

ၵူၼ်းမိူင်းဢိၼ်ႇတိယၶဝ်ယုမ်ႇယမ်ဝႃႈ Dr. ဢႅမ်ႇပဵတ်ႉၵႃႇ ပဵၼ်ၽူႈၶဵၼ်ႇတႅမ်ႈမၢႆမီးပၼ်မိူင်းဢိၼ်ႇတိယ။ ၽူႈဢွၼ်ႁူဝ်လုၵ်ႉၽိုၼ်ႉ မိူဝ်ႈပၢၼ်ဢင်းၵိတ်းၼၼ်ႉ ​​ပေႃးဝႃႈ မႁတ်ႉတမၵၼ်ႇတီႇယဝ်ႉ မၢႆသွင်ၼႆႉ ပဵၼ်Dr. ဢႅမ်ႇပဵတ်ႉၵႃႇယူႇယဝ်ႉ ယွၼ်ႉပိူဝ်ႈ Dr. ဢႅမ်ႇပဵတ်ႉၵႃႇၼႆႉ ႁဵတ်း​​ၵေႃႉလူင်ပွင်ၸိုင်ဢင်းၵိတ်း​​သေ ထႅင်ႈၽၢႆႇၼိုင်ႈ​​ၵေႃႈ သမ်ႉတႅမ်ႈမၢႆမီႈၸိူင်ႈမိူင်း တႃႇ​​တေၵႅတ်ႇၶႄၸိူဝ်ႉၸၢတ်ႈ လႄႈ ၽႅၼ်ႇလိၼ်ဢိၼ်ႇတိယယူႇယဝ်ႉ။ ထႅင်ႈဢၼ်ၼိုင်ႈ ယွၼ်ႉပိူဝ်ႈ Dr. ဢႅမ်ႇပဵတ်ႇၵႃႇၼႆႉ ပဵၼ်ၽူႈ​​ၵေႃႇတင်ႈသႃႇသၼႃႇပုတ်ႉထၸဝ်ႈပၢၼ်မႂ်ႇ ၼႂ်းမိူင်းဢိၼ်ႇတိယ ၵွပ်ႈၼႆႉ ၵူၼ်းမိူင်းဢိၼ်ႇတိယၶဝ် ယုမ်ႇယမ်ဝႃႈ Dr. ဢႅမ်ႇပဵတ်ႇၵႃႇၼႆႉ ပဵၼ်​​ၼေႃႇလွင်းၸဝ်ႈ (ြၽႃးဢလွင်းၸဝ်ႈ)ၼႆ​​သေ ၶဝ်ၸင်ႇဢဝ်ႁုၼ်ႇႁၢင်ႈ ဢႅတ်ႇပဵတ်ႇၵႃႇ ႁဵတ်းပဵၼ်တီႈၼပ်ႉယမ်ၶဝ်ႈယူႇ။ ၼႂ်းမိူင်းဢိၼ်ႇတိယၼၼ်ႉ ​​ပေႃးပဵၼ်ၵူၼ်းၼပ်ႉယမ် ပုတ်ႉထၽႃႇသႃႇၸိုင် တိုၼ်းမီးၶႅပ်းႁၢင်ႈ ပုတ်ႉထၸဝ်ႈလႄႈ ဢႅမ်ႇပဵတ်ႇၵႃႇ ဝႆႉတီႈၶဵင်ႇြၽႃး​​သေ ႁဵတ်းပဵၼ်တီႈၼပ်ႉယမ်ဝႆႈသႃၶဝ်ႈယူႇယဝ်ႉ။

တွၼ်ႈသွၼ်။    ။ ၶႂ်ႈထၢမ်ထိုင်ၵၢၼ်​​တေႃႇသူႈ ၵၢၼ်လုၵ်ႉၽိုၼ်ႉတႆးႁဝ်းၶႃႈလူး ​​တေႁႃလွင်ႈသုၼ်ႇလႆႈၽဵင်ႇပဵင်းတီႈမၢၼ်ႈယဝ်ႉ ၸင်ႇႁႃလွင်ႈၽွမ်ႉၸိူဝ်ႉၸၢတ်ႈႁဝ်းၶႃႈႁႃႉ? ​​ပေႃးၼၼ်ႉ ယွၼ်ႉပိူဝ်ႈဢမ်ႇမီးလွင်ႈၽွမ်ႉႁူမ်ႈၼႂ်းၸိူဝ်ႉၸၢတ်ႈႁဝ်းလႄႈ ၸင်ႇမၢၼ်ႈ​​တေပၼ်ယူႇၶႃႈႁႃႉ? ဢွၼ်တၢင်းသုတ်းၼႂ်းၼႆႉ ႁဝ်းၶႃႈလူဝ်ႇသၢင်ႈႁႅင်း လွင်ႈၽွမ်ႉႁူမ်ႈၼႂ်းၸိူဝ်ႉၸၢတ်ႈတႆးႁဝ်း ၼႂ်းၸၢဝ်းၶိူဝ်းၼႂ်းမိူင်းတႆးႁဝ်းယဝ်ႉ ၸင်ႇႁႃလွင်ႈသုၼ်ႇလႆႈၽဵင်ႇပဵင်းလႄႈ လွင်ႈလွတ်ႈလႅဝ်းၵွၼ်း​​ၶေႃ ​​တေလီထိႉသုတ်း လွင်ႈၽွမ်ႉႁူမ်ႈၼႆႉယဝ်ႉ ပဵၼ်ႁႅင်းလူင် ဢၼ်ၽူႈၶဵၼ်​​တေၵူဝ်ႁဝ်းၼၼ်ႉ ၵဝ်ၶႃႈတႄႉယုမ်ႇယမ်မီးၼင်ႇၼႆ။

တႅၼ်ႈၽွင်းသၽႃးတႆးႁဝ်းၶႃႈလူး ၶဝ်ႈၼႂ်းသၽႃးယဝ်ႉ ႁဵတ်းပၼ်သင်လႆႈတႃႇၸိူဝ်ႉၸၢတ်ႈ ၶဝ်ႈၼႂ်းသၽႃးယဝ်ႉ ၵႂႃႇယွၼ်းႁႂ်ႈပိူၼ်ႈ​​မေးပၼ်မၢႆမီႈၸိူင်ႈမိူင်းၵူၺ်းတႄႉ ဢမ်ႇပဵၼ်လႆႈ ႁဝ်းလူဝ်ႇႁူႉဝႃႈ မၢႆမီႈဢၼ်ပိူၼ်ႈၶဵၼ်တႅမ်ႈၼၼ်ႉ ပဵၼ်တႃႇပိူၼ်ႈ တႃႇမၢၼ်ႈၶဝ်ၵူၺ်း ​​ပေႃးႁဝ်းၶႂ်ႈလႆႈသုၼ်ႇလႆႈတႃႇၸိူဝ်ႉၸၢတ်ႈႁဝ်းၸိုင် ႁဝ်းလူဝ်ႇယိူင်ႈ Dr. ဢႅမ်ႇပဵတ်ႇၵႃႇ​​သေ ၶတ်းၸႂ်ၶဵၼ်ႇတႅမ်ႈမၢႆမီႈတႃႇ​​ႁေႉၵင်ႈၸိူဝ်ႉၸၢတ်ႈၽႅၼ်ႇလိၼ်ႁဝ်း။ မၢႆမီႈမိူင်းမၢၼ်ႈ လႅၵ်ႈလၢႆႈမႃးသၢမ်ပၢၼ်ယဝ်ႉ ၼႂ်းၼၼ်ႉ ပဵၼ်မၢၼ်ႈၶဝ်တႅမ်ႈမႃးတင်းသဵင်ႈ တႆးႁဝ်း​​တေႉပဵၼ်ႈၽူႈတုၵ်ႉယွၼ်းႁႂ်ႈတႅမ်ႈ​​မေးမၢႆမီႈၵူၺ်း တူဝ်ႁဝ်းၶႃႈဢမ်ႇတႅမ်ႈၸွမ်းၼၼ်ႉ ၶိူဝ်းႁဝ်းတူၵ်ႉသုမ်းယူႇဢိူဝ်ႈ ​​ပေႃးႁဝ်းၶႂ်ႈလႆႈလွင်ႈသုၼ်ႇၽဵင်ႇပဵင်းပၼ်ၸိုင် တူဝ်ႁဝ်းလူဝ်ႇပဵၼ်ၽူႈတႅမ်ႈမၢႆမီႈၸိူင်ႈမိူင်းၼၼ်ႉယဝ်ႉ ၸင်ႇ​​တေပဵၼ်မႃးၼင်ႇၵၢင်ၸႂ်ၶႂ်ႈလႆႈတႃႇၸိူဝ်ႉၸၢတ်ႈ။ ယႃႇ​​ပေဝူၼ်ႉဝႃႈ ၶဝ်ႈၼႂ်းသၽႃးယဝ်ႉ ယွၼ်းႁႂ်ႈမၢၼ်ႈႁဵတ်းပၼ်တၢင်း ႁူင်းႁဵၼ်းၸိူဝ်းၼႆႉ ၼႆႉတိုၼ်းပဵၼ်ၵၢၼ်လူင်ပွင်ၸိုင် ​​တေလႆႈႁဵတ်းပၼ်ၵူၼ်းမိူင်း ပဵၼ်ပုၼ်ႈၽွၼ်းလူင်ပွင်ၸိုင်ယူႇယဝ်ႉ။ ဢၼ်တႅၼ်းၽွင်းႁဝ်းလူဝ်ႇႁဵတ်းၼၼ်ႉ ပဵၼ်ၵၢၼ်​​တေႃႇသူႈသုၼ်ႇလႆႈၸိူဝ်ႉၸၢတ်ႈ လႄႈ လွတ်ႈလႅဝ်းၼၼ်ႉၶႃႈယဝ်ႉ။

ယွၼ်းဢဝ်​​ၶေႃႈၵႂၢမ်း ​​ပေႃႈဢႅမ်ႇပဵတ်ႇၵႃႇ ၶွတ်ႇယွတ်ႈလူပ်းလင် ​​ပေႃႈဢႅမ်ႇပဵတ်ႇၵႃႇ လၢတ်ႈတီႈလုၵ်ႈၸၢႆးမၼ်း (ဢႅမ်ႇပဵတ်ႇၵႃႇ)ဝႃႈ ''လုၵ်ႈၸၢႆးဢူၺ်း ​​ပေႃႈ​​တေႉဢမ်ႇမီးငိုၼ်း မီးၶမ်း ႁိူၼ်း​​ယေးသင် တႃႇ​​တေပဵၼ်ဢမူၺ်ႇလုၵ်ႈ ဢၼ်​​ပေႃႈပၼ်လႆႈလုၵ်ႈ ဢမူၺ်ႇဢမ်ႇသုတ်းဢမ်ႇသဵင်ႈၼၼ်ႉတႄႉ ​​ပေႃႈၶႂ်ႈသူၼ်းႁႂ်ႈလုၵ်ႈၶတ်းၸႂ်သွၼ်ဢဝ်ပၺ်ႇၺႃႇ ႁႂ်ႈပဵၼ်ၵူၼ်းႁူႉ​​ၵေႃႉၼိုင်ႈ ႁႂ်ႈပဵၼ်ၵူၼ်း​​မေႃၸွႆႈထႅမ်ၵူၼ်းၸၼ်ႉတႅမ်ႇလႄႈ ၸိူဝ်ႉၸၢတ်ႈဝၢၼ်ႈမိူင်းႁဝ်း’' မီးဢၼ်ၼႆႉၵူၺ်း ဢၼ်​​ပေႃႈပၼ်လႆႈလုၵ်ႈၼႆယူႇ။ ႁၢၼ်ႉ​​တေႃႉဢႅမ်ႇပဵတ်ႇၵႃႇ လႆႈၸုမ်ႈၶူးမႃးၼၼ်ႉ ​​ပေႃႈမၼ်းၸဝ်ႈ ၶတ်းၸႂ်ႁဵတ်းၵၢၼ်ႁႃငိုၼ်း​​သေ ၸွႆႈထႅမ်ၵႃႈၵၢၼ်ႁဵၼ်း ဢႅမ်ႇပဵတ်ႇၵႃႇမႃး ​​တေႃႇထိုင် ဢသၢၵ်ႈသၢႆၸႂ်​​ပေႃႈမၼ်းသဵင်ႈယူႇယဝ်ႉ။ ​​တေလႆႈဝႃႈ​​ပေႃႈမၼ်းပၼ်ဢမူၺ်ႇလုၵ်ႈ ပၺ်ႇၺႃႇၸႅတ်ႇၸၢင်ႇ တႃႇၸႂ်ႉၼႂ်းၽဝၸၢတ်ႈပၢၼ်ဢႅမ်ႇပဵတ်ႇၵႃႇမႃးယူႇယဝ်ႉ။

မၢႆတွင်း။       ။မူႇလိၵ်ႈၼႆႉ သင်ဝႃႈလီ​​ၵေႃႈ ဢဝ်ၵိၼ်မိူၼ်ၼမ်ႉၼူမ်း၊ သင်ဝႃႈဢမ်ႇလီ​​ၵေႃႈ ၵိၼ်ယဝ်ႉ ႁႂ်ႈၶၢႆးမိူၼ်ၼမ်ႉပူႉၼၼ်ႉၶႃႈ။

မၢဝ်းၶမ်း (11-6-2019)